#### **PEDAGÓGIAI NAPLÓ**

**2018/19. tanév II. félév**

#### **Pedagógiai napló**: Lapokból összeállított, fokozatosan bővülő, újabb lapokkal kiegészülő munkafüzet, amelyben a hallgató az egyéni gyakorlaton szerzett és írásban rögzített tapasztalatait, megfigyeléseit, valamint a csoportos gyakorlati feladatait gyűjti össze.

A Pedagógiai naplóját (Munkafüzetét) az egyéni gyakorlata után bemutatja a mentorának és a gyakorlatvezetőnek. A félév végén a mentor és a gyakorlatvezető a csoportos gyakorlati feladatokkal kiegészített pedagógiai naplót újból ellenőrzi, és értékeli a hallgató munkáját.

**Egyéni és csoportos szakmai gyakorlat III. BOV1229, BOV1229L**

**A PEDAGÓGIAI NAPLÓ TARTALMA**

# Egyéni célok és tanulságok

A gyakorlat megkezdésekor:

* *Röviden foglalja össze, milyen tapasztalatokat szerzett az óvodáról, a gyermekcsoportról az előző félévben!*
* *Mit vár ettől a félévtől a követelmények ismeretében?*

#### **EGYÉNI GYAKORLAT dokumentálása**

1. Tanulmányozza át a gyermekcsoport nevelési tervét, különös tekintettel a külső világ tevékeny megismerésére, valamint az énekes játékokra!
2. **Mondókák és versek – válogatás a tanulmányai alapján (terjedelem: 1 oldal)**

* A cím és forrás megjelölésével gyűjtsön olyan mondókákat, gyermekverseket, amelyek a világ egy-egy szegmensének megtapasztalását gazdagítják. Gyűjteményében az alábbi témakörök legalább két-két példával szerepeljenek:gyermek (pl. saját testtel kapcsolatos témák), család, állatok, növények, természeti jelenségek, számolók, sorolók (napok, hónapok stb.

1. **A gyermekek tanulási tevékenysége az egész óvodai nap folyamán – megfigyelések**

**(terjedelem: 2–3 oldal)**

* Kísérje figyelemmel a gyerekek önálló tevékenységét a nap folyamán (a szabad játékban, az önkiszolgálás terén, a munka, és munka jellegű tevékenységekben stb.) Az alábbi szempontok mentén gyűjtsön példákat, és készítsen rövid elemzést a megfigyelt tanulási folyamatokról!
* *Spontán tapasztalatszerzés a napi rutintevékenységekben*
* Tekintse át a gyermekek szokásos mindennapi tevékenységét! Válasszon ki közülük egyet, és gyűjtse össze, hogy milyen tapasztalatszerzésre, miféle készségek k kimunkálása adnak lehetőséget. Pl. öltözködés területén: ruhadarabok megnevezése, nagyság, szín, forma, felület; jobb-bal felismerése, számosság, páros-páratlan ruhadarabok; jelek és ruhadarabok egymáshoz rendelése; testrészek megnevezése, irányok, sorrendiség; az öltözködéshez szükséges mozgásos készségek gyakorlása: gombolás, cipzárhasználat, fűzés, csomózás, kötés, hajtogatás stb.; társas szabályok elsajátítása, együttműködés, egymás segítése terén stb.
* *Felfedezés*
* Jegyezzen fel néhány példát, amikor a gyermek viselkedése arra utal, hogy éppen környezetét fedezi fel, pl. nagy érdeklődést mutat valami iránt, hosszasan figyel, vizsgál valamit, vagy kísérletezik valamivel stb. Írja le pontosan, mit csinál, mit mond, kérdez a gyermek, mi fejeződik ki az arcán. Fogalmazza meg, miféle tapasztalatszerzésre (szociális, kognitív, mozgásos) kínált lehetőséget a gyermeknek a megfigyelt helyzet és tevékenység. Térjen ki bővebben arra, hogy miféle gondolati erőfeszítést kívánt a gyermektől az adott helyzet (analízis, szintézis, összehasonlítás, összefüggések felismerése, rendezés stb.)
* *Gyakorlati problémamegoldás*
* Gyűjtsön példákat arra, hogy mit tesz a gyermek, amikor valamilyen problémával találkozik. Jegyezzen le néhány megfigyelést, és elemezze: a) a probléma (tárgyhoz, tevékenységhez, társas helyzethez kapcsolódó) természetét; b) a gyermek konkrét viselkedését: hogyan próbálkozik a megoldással (önállóan vagy segítséggel; próba-szerencse eljárással, vagy előzetes átgondolással stb.);

1. **Énekes játékok – megfigyelés és beszélgetés (terjedelem: 1–2 oldal)**

* Sorolja fel a gyermekek kedvelt körjátékait!
* Válasszon egyet a csoport által ismert énekes játékokból vagy mondókából. Néhány mondatban elemezze, hogy milyen érzelmeket mozgósít, miképp inspirálja a fantáziát, és miféle tudást közvetít a gyermekeknek!
* Írjon példát arra, hogy a gyermekek a szabad játék vagy egyéb tevékenység közben spontán énekelnek, dúdolgatnak, mondókát recitálnak! Elemezze a megfigyelteket: milyen tevékenységhez társul, rendszeresen vagy csak elvétve fordul elő, ismert, vagy kitalált dallam, rigmus stb.
* Figyelje meg, kik azok a gyermekek a csoportban, akik szívesen énekelnek? Hallgassa meg a szabad játék idején egy - egy gyermek önálló éneklését. A kérés ne kikérdezés legyen, hanem inkább az érdeklődés hangsúlyozódjék. Pl. nyugodt körülmények között, kötetlen beszélgetés során elhangozhat: Van kedvenc éneked? Melyik az? Elénekelnéd nekem? Ha a gyermek vonakodik, akkor ön mutassa be egyik kedvelt gyermekdalát. Lehet, hogy ez meghozza a gyermek kedvét is. Írja le tapasztalatait!
* Beszélgessen az óvónővel arról, hogy kik azok a gyermekek a csoportban, akik kiemelkedő zenei képességekkel rendelkezik? Jegyezze le, melyek ezek a képességek? (Pl. szép hang, tiszta éneklés, pontos ritmus stb.)
* Gyűjtse össze, miféle zenei, hangadó játékok vannak a csoportszobában.

# A heti gyakorlat összegzése és felkészülés az elemzésre

* *Mit tanultam a héten*? *Az elemzés menete*: a heti munka összegzése a feladatok megnevezésével és értékelés.

#### **Szubjektív összefoglaló a hétről**

Az egyéni gyakorlat befejeztével az alábbi szempontok alapján gondolja végig az óvodai tapasztalatait:

* *Mi volt a legnagyobb örömöm a héten?*
* *Mi jelentett a legnagyobb problémát nekem?*
* *Mi volt a legnagyobb újdonság számomra a héten?*

## **CSOPORTOS GYAKORLAT dokumentálása**

* Hospitálási feljegyzések (naplók).
* Tevékenység (foglalkozás) tervezetek, vázlatok, reflexiók